***В неделю вечера.***

***Господи воззвах, глас 3.***

Вельми́ согреша́юща мя́, / и Тебе́ огорчева́юща Блага́го Влады́ку, / и ми́лостива естество́м, обраща́ющася, / я́ко блу́днаго приими́ мя, // и еди́наго от нае́мник Твои́х сотвори́ мя, Небе́сный Отче.

Ле́ностию жития́ ме́ру преидо́х, / и к концу́ уже́ окая́нный прибли́жихся, / не помышля́ю жду́щаго мя́ суда́, / и от Бо́га отпаде́ния: // но обрати́в мя́ Спа́се си́х все́х исхити́.

Гее́нны, и зубна́го скре́жета изба́ви Го́споди, смире́нную мою́ ду́шу, / и вся́каго ино́го томле́ния ве́чнаго Преблаги́й: / я́ко да ве́рою Тя́ пою́ Ми́лостиваго Бо́га // и Человеколю́бца естество́м.

***Октоих, глас 3.***

***В неделю вечера.***

***На стиховне, глас 3.***

Вече́рнюю пе́снь прино́сим Ти́ Христе́ / с кади́лом и пе́ньми Духо́вными, // поми́луй и спаси́ ду́ши на́ша.

***Стих:*** *К Тебе́ возведо́х о́чи мои́ Живу́щему на Небеси́. Се я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему,* ***/ до́ндеже уще́дрит ны.***

Спаси́ мя Го́споди Бо́же мо́й, / Ты́ бо все́м еси́ спасе́ние: / бу́ря мя́ страсте́й смуща́ет, / и бре́мя беззако́ний мои́х погружа́ет мя́. / Да́ждь ми́ ру́ку по́мощи, / и к све́ту возведи́ мя умиле́ния, // я́ко Еди́н Милосе́рд и Человеколю́бец.

***Стих:*** *Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих:* ***/ и уничиже́ния го́рдых.***

Ве́лия Креста́ Твоего́ Го́споди си́ла: / водрузи́ся бо на ме́сте, и де́йствует в ми́ре, / и показа́ от ры́барей апо́столы, / и от язы́к му́ченики, // да мо́лятся о душа́х на́ших.

***Сла́ва и ны́не, глас то́йже:***

Влады́чице, Предста́тельнице все́х моля́щихся Тебе́, / Тобо́ю дерза́ем, и Тобо́ю хва́лимся, / и к Тебе́ все́ упова́ние на́ше е́сть: / моли́ Ро́ждшагося из Тебе́, // за непотре́бныя рабы́ Твоя́.